Pakkies by poskantoor gesteelArgieffoto Die Port Elizabeth-polisie in die Oos-Kaap het sakeondernemings gewaarsku om alle waardevolle besittings, waaronder sleutels tot kluise, toe te sluit voor hulle vir die dag of naweek sluit. Kol. Priscilla Naidu, polisiewoordvoerder, het Maandag gesê die waarskuwing volg nadat daar oor die naweek by die poskantoor in Walmer ingebreek is. “ŉ Personeellid het vanoggend om 06:30 by die poskantoor aangekom en gesien die slot aan die hoofhek is gebreek. By nadere ondersoek het die werker gesien die hoofdeur is met ŉ koevoet oopgebreek,” het Naidu gesê. Die inbrekers het by verskeie kantore ingebreek en die kluise in drie kantore was oop. “ŉ Bedrag kleinkasgeld is gesteel en ŉ onbekende hoeveelheid pakkies is ook in die hoofkantoor gebuit.” Naidu het gewaarsku dat kluise se sleutels nooit in lessenaars se laaie gebêre moet word nie en ten alle tye gesluit moet wees. “Ondernemings moet ook seker maak hul alarmstelsel is in ŉ werkende toestand,” het sy gesê. Die polisie ondersoek ŉ saak van inbraak by ŉ sakeonderneming. Niemand is nog in verband met die voorval in hegtenis geneem nie.